|  |
| --- |
| PATVIRTINTA |
| Mažeikių rajono savivaldybės tarybos |
| 2020 m. birželio 30 d. sprendimu Nr. T1-177 |

**MAŽEIKIŲ RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ NUOSTATAI**

**I BENDROSIOS NUOSTATOS**

* 1. Mažeikių rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai (toliau – Nuostatai) reglamentuoja vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – Vietinė rinkliava) dydžių apskaičiavimą, atliekų turėtojų registro sudarymo bei keitimo tvarką, Vietinės rinkliavos administravimo, mokėjimo, permokos grąžinimo, išieškojimo tvarką.
	2. Vietinė rinkliava už komunalinių atliekų tvarkymą nustatoma visiems Mažeikių rajono savivaldybės atliekų turėtojams, valdantiems, naudojantiems ar disponuojantiems nekilnojamuoju turtu, išskyrus žemės sklypus (toliau – Rinkliavos mokėtojai). Vietinės rinkliavos nuostatai netaikomi asmenims, turintiems Taršos integruotos prevencijos ir kontrolės (toliau – TIPK) leidimus, kuriuose yra numatytas komunalinių atliekų tvarkymas.
	3. Vietinė rinkliava galioja Mažeikių rajono savivaldybės (toliau – Savivaldybė) teritorijoje.
	4. Vietinės rinkliavos administravimas yra pavedamas UAB „Telšių regiono atliekų tvarkymo centras“, juridinio asmens kodas 171780190 (toliau – Administratorius). Administratorius atsako už vietinės rinkliavos surinkimą, teikia Savivaldybės administracijai informaciją apie Vietinės rinkliavos mokėtojų skolas, rinkliavos surinkimo eigą.
	5. Nuostatuose vartojamos sąvokos suprantamos taip, kaip jos apibrėžtos Lietuvos Respublikos atliekų tvarkymo įstatyme, Atliekų tvarkymo taisyklėse ir kituose teisės aktuose.

**II VIETINĖS RINKLIAVOS MOKĖTOJŲ REGISTRAS**

* 1. Vietinės rinkliavos mokėtojų registrą (toliau – Registras) organizuoja ir tvarko Administratorius.
	2. Administratorius Registro duomenų bazėje teisės aktų nustatyta tvarka registruoja ir tvarko šiuos duomenis apie Rinkliavos mokėtojus:
		1. Rinkliavos mokėtojo vardas, pavardė, gimimo data arba juridinio asmens pavadinimas ir kodas;
		2. Nekilnojamo turto unikalus numeris;
		3. Nekilnojamo turto adresas;
		4. Rinkliavos mokėtojo kodas apskaitos sistemoje;
		5. kiti duomenys, būtini Registrui administruoti.
	3. Administratorius gali priimti sprendimą dėl Rinkliavos mokėtojų duomenų tikslinimo šiais atvejais:
		1. Administratoriaus įgaliotiems atstovams atlikus patikrą vietoje ir nustačius faktinius duomenis, kurie skiriasi nuo Administratoriaus turimų duomenų;
		2. Nekilnojamojo turto objekto savininkui ar Įgaliotam asmeniui pateikus prašymą dėl duomenų tikslinimo ir prašyme pateiktą informaciją pagrindžiančius dokumentus.
	4. Administratorius vadovaujantis gautais dokumentais, gali perskaičiuoti Vietinės rinkliavos dydžius ir parengti bei Nuostatuose nustatyta tvarka pateikti mokėtojams patikslintus mokėjimo pranešimus.
	5. Registrui būtini duomenys renkami, saugomi ir naudojami, laikantis Lietuvos Respublikos asmens duomenų teisinės apsaugos įstatymo reikalavimų.
	6. Rinkliavos mokėtojų Registro tikslais Administratorius nustatyta tvarka naudojasi jam prieinamų registrų duomenimis, Savivaldybės ir kitų subjektų turimais duomenimis, reikalingais Rinkliavos mokėtojų Registrui ir Vietinei rinkliavai administruoti.
	7. Po Rinkliavos mokėtojo mirties atsiradus paveldėtojui ar kitam naudotojui, jis įtraukiamas į Rinkliavos mokėtojų Registrą. Paveldėtojui ar kitam naudotojui priskaičiuojama likusi nesumokėta mirusio savininko skola. Nesant testamentinių ar įstatyminių įpėdinių, Administratorius siūlo paveldėjimą perimti valstybei, kuriai atstovauja turto bankas.
	8. Likviduojant Rinkliavos mokėtoją jam priskaičiuota ir nesumokėta Vietinė rinkliava turi būti padengta iki likvidavimo pabaigos, priešingu atveju Administratorius teisės aktų nustatyta tvarka inicijuoja bankroto bylos iškėlimą. Reorganizuojant Rinkliavos mokėtoją, pareiga sumokėti priskaičiuotą ir nesumokėtą Vietinę rinkliavą pereina jo teisių ir pareigų perėmėjams.
	9. Rinkliavos mokėtojui pradėjus bankroto procedūras Administratorius bankroto procedūrą vykdančiam administratoriui pateikia priskaičiuotos ir nesumokėtos Vietinės rinkliavos dydžio kreditorinį reikalavimą.
	10. Rinkliavos mokėtojai apmokestinto turto bendraturčiai Administratoriui gali pateikti laisvos rašytinės formos prašymą ir susitarimą, kuriuo, jų sutarimu, yra nustatomas vienas bendraturtis, mokėsiantis Vietinę rinkliavą, o kiti išbraukiami iš Registro, jei nesinaudoja tomis patalpomis.
	11. Rinkliavos mokėtojai, kurie naudojasi individualiais atliekų konteineriais, tačiau gyvena daugiabutyje, moka Vietinę rinkliavą, paskaičiuotą kaip individualios namų valdos savininkams.
	12. Rinkliavos mokėtojams atstovauja jų naudojamo nekilnojamojo turto objekto savininkas arba nekilnojamojo turto objekto savininko atstovas pagal įstatymą, arba nekilnojamojo turto objekto savininko įgaliotas asmuo, arba daugiabučio namo savininkų bendrija, individualių gyvenamųjų namų savininkų bendrija, garažų savininkų bendrija, sodininkų bendrija ar kita bendrija, arba bendrojo naudojimo objektų administratorius, arba asmenys, sudarę jungtinės veiklos sutartis bendrosios dalinės nuosavybės teisei įgyvendinti (toliau – Įgalioti asmenys).
	13. Administratorius Registro duomenis atnaujina pagal poreikį. Atnaujintų duomenų pagrindu Administratorius daro atitinkamus pakeitimus Registre.
	14. Administratoriaus nurodymai dėl informacijos pateikimo Vietinės rinkliavos administravimo tikslais yra privalomi visiems Rinkliavos mokėtojams, įmonėms, įstaigoms, organizacijoms ir Įgaliotiems asmenims, jeigu toks informacijos ir duomenų pateikimas neprieštarauja teisės aktams. Asmenys nevykdantys Administratoriaus nurodymų atsako teisės aktų nustatyta tvarka.
	15. Iš Rinkliavos mokėtojų registro duomenų bazės pagal Rinkliavos mokėtojo pateiktą prašymą išbraukiami nekilnojamojo turto savininkai, paliekant vieną, kai šis turtas priklauso vienam ir tam pačiam savininkui ir jis ribojasi vienas su kitu bei naudojamas vieno ir to paties savininko ar šeimos.
	16. Valstybinės institucijos VĮ “Turto bankas” nekilnojamasis turtas bei Savivaldybės administracijos valdomas, bet nenaudojamas nekilnojamasis turtas apmokestinamas tik pastoviąja rinkliavos dalimi pagal minėtų institucijų pateiktą nekilnojamojo turto sąrašą.

**III VIETINĖS RINKLIAVOS DYDŽIO SKAIČIAVIMO TVARKA**

* 1. Vietinės rinkliavos dydžiai apskaičiuojami ir perskaičiuojami atsižvelgiant į Savivaldybės tarybos patvirtintą Mažeikių rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą dydžių nustatymo metodiką (toliau – Metodika).
	2. Savivaldybės tarybai Vietinės rinkliavos dydžių apskaičiavimą pateikia Administratorius.
	3. Vietinės rinkliavos dydis nustatomas eurais be centų, kai vietinės rinkliavos dydis yra lygus arba didesnis kaip 10 eurų. Kai vietinės rinkliavos dydis yra ne didesnis kaip 10 eurų, jis nustatomas eurais su centais, vieno skaitmens po kablelio tikslumu.
	4. Vietinės rinkliavos dydžius tvirtina Savivaldybės taryba teisės aktų nustatyta tvarka.
	5. Perskaičiavus būtinąsias sąnaudas, Savivaldybės taryba atskiru sprendimu gali vietinės rinkliavos dydžius kartą per metus keisti.
	6. Nekilnojamojo turto objektų kategorijos, joms taikomi Vietinės rinkliavos dydžiai bei apmokestinamieji parametrai nurodyti Nuostatų priede.

**IV VIETINĖS RINKLIAVOS DYDŽIAI**

* 1. Pastoviąją Vietinės rinkliavos dalį moka visi Savivaldybės teritorijoje esančio nekilnojamojo turto objektų (išskyrus žemės sklypus) savininkai ar Įgalioti asmenys.
	2. Kintamąją Vietinės rinkliavos dalį moka Savivaldybės teritorijoje esančio nekilnojamojo turto objektų (išskyrus žemės sklypus) savininkai arba Įgalioti asmenys, kuriems teikiama komunalinių atliekų paėmimo ir tvarkymo paslauga.
	3. Kintamosios Vietinės rinkliavos dalies nemoka Rinkliavos mokėtojai (išskyrus sodų ir garažų paskirties objektų savininkai ar Įgalioti asmenys), deklaravę, kad laikotarpį ne trumpesnį kaip šeši kalendoriniai mėnesiai (toliau – Deklaruotas laikotarpis) nebus naudojamasi nekilnojamojo turto objektu ir iš šio objekto tuo laikotarpiu komunalinės atliekos nebus surenkamos. Šiems Rinkliavos mokėtojams Deklaruotu laikotarpiu komunalinių atliekų tvarkymo paslauga nebus teikiama.
	4. Rinkliavos mokėtojams, kurie nuolatos gyvena sodų paskirties nekilnojamojo turto objekte – Vietinė rinkliava apskaičiuojama kaip individualių namų savininkams. Jeigu sodų paskirties nekilnojamuoju turtu naudojamasi nepilnus metus – Vietinė rinkliava apskaičiuojama kaip už sodų paskirties objektą.
	5. Rinkliavos mokėtojai, turintys sodų paskirties žemės sklypą be pastato, už šį nekilnojamąiį turtą Vietine rinkliava nėra apmokestinami.
	6. Rinkliavos mokėtojas, norintis, kad jam Deklaruotu laikotarpiu nebūtų skaičiuojama kintamoji Vietinės rinkliavos dalis, Administratoriui, iki prasidedant deklaruojamam laikotarpiui, turi pateikti prašymą – sąžiningumo deklaraciją (toliau – Deklaracija), kurios formą nustato Administratorius.
	7. Kiekvienais metais iki sausio 1 d. Deklaraciją pateikęs Rinkliavos mokėtojas Administratoriui privalo pateikti elektros energijos tiekėjo pažymą apie per Deklaruotą laikotarpį suvartotą elektros energijos kiekį (sunaudotas elektros energijos kiekis per metus neturi viršyti 100 kWh).
	8. Jeigu Deklaraciją pateikęs Rinkliavos mokėtojas per Nuostatų 34 punkte nustatytą terminą tokių dokumentų nepateikia, arba pateikti dokumentai patvirtina, kad Deklaruotu laikotarpiu elektros energijos kiekis viršija šių Nuostatų 34 punkte nurodytą reikšmę, Rinkliavos mokėtojas turi sumokėti Administratoriaus priskaičiuotą kintamąją Vietinės rinkliavos dalį.
	9. Rinkliavos mokėtojams, kuriems atliekų surinkimo individualiais konteineriais paslauga neteikiama (objektas yra toliau nei 500 m iki atliekų surinkimo vietos, Administratoriui sąrašus iki einamųjų metų sausio 15 d. pateikia seniūnai), kintamoji rinkliavos dalis nėra skaičiuojama.
	10. Nuo Vietinės rinkliavos atleidžiami Rinkliavos mokėtojai, kai jiems priklausantis nekilnojamojo turto objektas yra fiziškai sunaikintas, avarinės būklės ar neįmanomas naudoti. Rinkliavos Administratorius nustato faktą arba toks Rinkliavos mokėtojas Administratoriui pateikia tai pagrindžiančius dokumentus ir laisvos formos prašymą. Nustačius nekilnojamojo turto naudojimo faktą, Rinkliavos mokėtojas turi sumokėti Administratoriaus apskaičiuotą Vietinės rinkliavos dydį.
	11. Nuo Vietinės rinkliavos kalendorinių metų laikotarpiui atleidžiami Rinkliavos mokėtojai, kai nekilnojamo turto objektas yra statomas ar remontuojamas tik tuo atveju jeigu statomame ar remontuojamame nekilnojamo turto objekte faktiškai nėra gyvenama. Toks Rinkliavos mokėtojas privalo Administratoriui pateikti laisvos formos prašymą bei statybos ar griovimo atliekų sutvarkymo faktą įrodančius dokumentus. Jeigu deklaruojamas laikotarpis ilgesnis negu metai, Administratorius gali prašyti, kad Vietinės rinkliavos mokėtojas šiuos dokumentus ar jų kopijas teiktų periodiškai, bet ne dažniau negu 2 kartus per metus.
	12. Administratorius turi teisę priimti sprendimą taikyti kitos nekilnojamojo turto objektų kategorijos Vietinę rinkliavą, jeigu buvo nustatyta, kad Rinkliavos mokėtojas naudoja nekilnojamąjį turtą pagal kitą, nei įregistruota, paskirtį. Tvarka, kuria nustatoma tikroji nekilnojamojo turto paskirtis, yra tvirtinama Administratoriaus vadovo įsakymu. Nustačius tokį faktą Administratorius perskaičiuoja Rinkliavos mokėtojui mokėtiną Vietinę rinkliavą už laikotarpį nuo pažeidimo padarymo pradžios iki pažeidimo nustatymo fakto ir pateikia patikslintą Mokėjimo pranešimą.
	13. Nustačius rinkliava neapmokestintą nekilnojamąjį turtą, Administratorius apskaičiuoja Vietinės rinkliavos dydį nuo nustatymo momento ir Rinkliavos mokėtojui pateikia Mokėjimo pranešimą.
	14. Tuo atveju, jeigu Rinkliavos mokėtojui priklausančiame nekilnojamo turto objekte kelios patalpos yra naudojamos pagal skirtingas naudojimo paskirtis, jos yra apmokestinamos kaip savarankiški Nekilnojamo turto objektai pagal jų naudojimo paskirtį.
	15. Rinkliavos mokėtojams, į atliekų priėmimo aikšteles pristačiusiems neiškomplektuotą naudotą buitinę techniką, Administratoriaus patvirtinta tvarka iš dalies gali būti kompensuojama Rinkliavos mokėtojui paskaičiuota Vietinė rinkliava.
	16. Rinkliavos mokėtojas, kuriam Administratorius gali priskirti individualų mišrių atliekų konteinerį, gali pasirinkti jam priskiriamo kontenerio dydį: 0,12 m3, 0,24 m3 ar didesnį.

**V VIETINĖS RINKLIAVOS MOKĖJIMO TVARKA**

* 1. Administratorius pagal jo pasirinkimą Lietuvos Respublikoje veikiančioje kredito įstaigoje atidaro atskirą surenkamąją sąskaitą Savivaldybės Vietinės rinkliavos įmokoms surinkti. Sumokėta Vietinė rinkliava įskaitoma į Savivaldybės biudžetą.
	2. Administratorius kiekvieno mėnesio paskutinę darbo dieną į surenkamąją sąskaitą surinktas įmokas perveda į Savivaldybės biudžeto sąskaitą. Administratorius Savivaldybės administracijai teikia pažymą dėl kitų Savivaldybės iždo pajamų per praėjusį kalendorinį ketvirtį.
	3. Vietinę rinkliavą privalo mokėti visi Savivaldybės teritorijoje esančio nekilnojamojo turto objektų (išskyrus žemės sklypus) savininkai arba Įgalioti asmenys.
	4. Už Mokėjimų pranešimų parengimą ir jame nurodytų duomenų teisingumą atsakingas Administratorius.
	5. Mokėjimo pranešimai už kalendorinius metus Rinkliavos mokėtojams pateikiami vieną kartą per metus iki einamųjų metų kovo 31 dienos. Administratoriaus sprendimu Mokėjimo pranešimai gali būti siunčiami pakartotinai.
	6. Mokėjimo pranešime Administratorius Rinkliavos mokėtojui paskaičiuoja pastoviają ir kintamają Vietinės rinkliavos dalis. Skaičiuojant kintamąją dalį pagal konteinerio tūrio ir jo ištuštinimo kriterijų, vadovaujamasi Mažeikių rajono atliekų tvarkymo taisyklėse apibrėžtu ištuštinimų skaičiumi.
	7. Vietinė rinkliava Rinkliavos mokėtojo pasirinkimu mokama iš karto arba kas ketvirtį į pranešime nurodytą surenkamąją sąskaitą:
		1. už pirmą ketvirtį – iki balandžio 30 d.;
		2. už antrąjį ketvirtį – iki birželio 30 d.;
		3. už trečiąjį ketvirtį – iki rugsėjo 30 d.;
		4. už ketvirtąjį ketvirtį – iki gruodžio 31 d.
	8. Mokėjimo pranešimai siunčiami Registro duomenų bazėje esančiu nekilnojamojo turto objekto adresu arba, jei nekilnojamojo turto objekto savininkas ar Įgaliotas asmuo pageidauja, kitu nurodytu adresu arba pateikiami Rinkliavos mokėtojui jo nurodytu elektroniniu paštu. Jeigu Rinkliavos mokėtojas per 10 kalendronių dienų po šių Nuostatų 48 punkte nurodytos datos negauna Mokėjimo pranešimo, jis privalo nedelsiant apie tai informuoti Administratorių. Priešingu atveju yra laikoma, kad Mokėjimo pranešimą Rinkliavos mokėtojas gavo ir turi jį apmokėti. Siunčiant Mokėjimo pranešimą elektroniniu paštu, laikoma, kad Rinkliavos mokėtojas jį gavo sekančią dieną nuo jo išsiuntimo.
	9. Mokėjimo pranešime nurodomas laikotarpis už kurį mokama Rinkliava, apskaičiuota pastovioji ir kintamoji Rinkliavos dalys, įmokos kodas, Rinkliavos mokėtojo identifikavimo kodas Registre, atsiskaitomoji sąskaita į kurią reikia sumokėti vietinės rinkliavos įmoką, asmens, kuriam siunčiamas mokėjimo pranešimas: fizinio asmens – vardas, pavardė, nekilnojamojo turto adresas; juridinio asmens – pavadinimas, įmonės kodas, nekilnojamojo turto adresas.

**VI SKOLOS UŽ VIETINĘ RINKLIAVĄ IŠIEŠKOJIMAS**

* 1. Nesumokėtos Vietinės rinkliavos išieškojimą iš Rinkliavos mokėtojų vykdo Administratorius. Administratorius Vietinės rinkliavos nepriemokoms išieškoti gali pasitelkti trečiuosius asmenis. Tokiu atveju Rinkliavos mokėtojui tenka pareiga apmokėti skolų išieškojimo ikiteismines ir teismines išlaidas.

**VII VIETINĖS RINKLIAVOS PERMOKA IR GRĄŽINIMO ATVEJAI**

* 1. Vietinė rinkliava grąžinama, kai sumokėta didesnė suma nei nurodyta Mokėjimo pranešime arba Vietinė rinkliava buvo neteisingai apskaičiuota.
	2. Permokėtą Vietinės rinkliavos įmoką Administratorius grąžina:
		1. užskaitydamas kaip įmoką už būsimą atsiskaitymo laikotarpį;
		2. pervesdamas į Rinkliavos mokėtojo nurodytą sąskaitą per 30 dienų nuo rašytinio prašymo gavimo datos.

**VIII VIETINĖS RINKLIAVOS MOKĖTOJŲ TEISĖS IR PAREIGOS**

* 1. Rinkliavos mokėtojai turi teisę:
		1. susipažinti su Registro duomenimis ir visa informacija, susijusia su Vietinės rinkliavos dydžiais, jų apskaičiavimu;
		2. reikalauti pakeisti ar patikslinti Registro duomenis, jei jie yra neteisingi, netikslūs ar neišsamūs.
	2. Rinkliavos mokėtojo pareigos:
		1. laiku sumokėti Vietinę rinkliavą pagal gautą Mokėjimo pranešimą;
		2. Administratoriaus prašymu pateikti visus duomenis, reikalingus Vietinės rinkliavos dydžiui apskaičiuoti;
		3. perleidžiant nekilnojamąjį turtą būsimą savininką (naudotoją) informuoti apie prievolę mokėti Vietinę rinkliavą ir ~~nedelsiant~~ informuoti Administratorių apie Registro duomenų pasikeitimą;
		4. pareiškus teises į palikimą, kurį sudaro Savivaldybėje esantis rinkliava apmokestintas nekilnojamas turtas, nedelsiant apie tai informuoti Administratorių.
	3. Rinkliavos mokėtojai, kurių veiklos apimtis sąlygoja metų laikas, privalo ne vėliau kaip prieš 15 d. iki planuojamos ūkinės veiklos pradžios pateikti raštišką prašymą ir komunalinių atliekų išvežimo grafiką suderinti su Administratoriumi.

**IX VIETINĖS RINKLIAVOS LENGVATOS**

* 1. Vietinės rinkliavos lengvatos suteikiamos Savivaldybės biudžeto sąskaita pagal atskiru Savivaldybės tarybos sprendimu nustatytą tvarką.

**X BAIGIAMOSIOS NUOSTATOS**

* 1. Iškilusius kitus, Nuostatuose nenumatytus, neaptartus klausimus bei dėl Nuostatų taikymo kilusias problemas sprendžia Administratoriaus vadovo sudaryta komisija, ir teikia Tarybai nuostatų keitimo projektą.
	2. Vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais bei kitais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_